El nostre model comercial es basa en el foment del comerç de
proximitat, que redueix la necessitat de desplaçaments als veïns
i les veïnes per l'abast de productes quotidians i que és el
resultat d'una barreja de diferents formats comercials: el
mercat, la botiga tradicional, locals de restauració, artesans
productors que ofereixen creativitat i qualitat i, també, des de
fa algunes dècades, els “supermercats”. Formen part d'alguns dels
àmbits més rellevants en l'esfera econòmica, ja que són un sector
clau de creació d'ocupació que influeix tant en el terreny
cultural com en l'econòmic, i fonamentals per garantir la
qualitat de vida, la personalitat i la cohesió de la ciutat.
El comerç i la restauració han experimentat una ràpida evolució
en els darrers anys, degut fonamentalment a les innovacions quant
a les xarxes de distribució i la compra electrònica, la qual cosa
ha generat un nou model en què el ciutadà té al seu abast
l'adquisició de productes, en qualsevol moment, dins d'un mercat
global. Cal mantenir els valors positius que ha proporcionat el
comerç tradicional, a la vegada que es treballa en l'evolució de
les diverses realitats comercials i econòmiques, tenint en compte
la participació de tots els agents implicats. Des de l'Ajuntament
s'ha de garantir una interlocució propera i coneixedora de les
seves problemàtiques, exercint una escolta activa i un
acompanyament per a la millora i la transformació dels serveis
que ofereixen. d'altra banda, també els processos en el mercat
immobiliari fruit de processos econòmics i socials afecten el
comerç de proximitat amb tendències negatives a vegades de
gentrificació o desertificació comercial davant les quals les
polítiques municipals poden prendre mesures.
La Xarxa de Mercats Municipals, com a punts centrals de la vida
als barris, ha d'acabar la seva modernització, definint
estratègies per cada tipologia de mercat com a llocs de generació
de vivències diverses i d'experiències enriquidores, dins del
doble vessant comercial i social que exerceixen. També ha de
poder ser un dels canals principals de comercialització per a
l'alimentació sostenible a la nostra ciutat, de manera que hi
hagi una diferenciació comercialment beneficiosa i socialment
responsable.
La restauració és un actor fonamental en la creació d'ocupació,
així com en la vertebració del teixit social i de l'espai públic,
i també quant a la generació de nous projectes vinculats amb la
gastronomia i amb les indústries directament vinculades amb
aquesta activitat. Cal mantenir el suport al sector, afavorint
que sigui capaç de generar ocupació de qualitat i produir
activitat econòmica i riquesa de manera equilibrada al conjunt de
barris de Barcelona. De nou, la restauració de Barcelona pot fer
un procés per diferenciar-se com una restauració especialment
sòlida en relació amb l'alimentació sostenible.
En relació amb el consum, els canvis normatius que es preveuen
com a conseqüència de l'aplicació de directives comunitàries,
així com l'aplicació d'altres normatives que ja són vigents,
condicionen les polítiques de consum i els drets dels
consumidors. Es fa imprescindible treballar en el seguiment i la
participació dels canvis legislatius que afectaran les relacions
de consum. A més a més, en un moment de canvi cultural i social
envers els impactes del consum en la salut, el medi ambient o les
societat cal continuar apostant per un consum responsable.
Per garantir una adequada protecció de les persones consumidores
s'ha de fomentar un treball conjunt entre l'Ajuntament i les
associacions de consumidors, recollint-ne les aportacions,
inquietuds i necessitats.
Barcelona és ciutat signatària del Pacte de Milà, on més de
dues-centes ciutats de tot el món conjuntament amb la FAO
(Organització de les Nacions Unides per a l'Alimentació i
l'Agricultura) es comprometen a treballar per un model
agroalimentari sa, just i sostenible. Els reptes socials i
ambientals del segle XXI demanen transformar el nostre model
alimentari, i les ciutats, com a principals centres de consum i
comercialització, estan cridades a ser subjectes protagonistes
d'aquest procés. Barcelona, per seva naturalesa innovadora i
pionera, la riquesa del seu teixit econòmic alimentari i el
dinamisme i cultura alimentària de la seva ciutadania ha d'estar
en el grup de ciutats capdavanteres d'aquest procés.